Sinebrychoff-museet
Sinebrychoff-museet, Sinebrychoffin Taidemuseo, Konstmuseet Sinebrychoff, statsligt kunstmuseum i Helsinki, åbnet 2003 i Sinebrychoff-familiens domicil fra 1843. Museets grundstamme er Paul (1859-1917) og Fanny (1862-1921) Sinebrychoffs samling af ældre billedkunst, skænket til staten i 1921. Den er senere suppleret med flere private kunstsamlinger og med statens samling af ældre udenlandsk kunst, udskilt i 1990 fra Ateneum-museet. Museet rummer nu europæisk billedkunst fra 1300-1800-t., bl.a. værker af Lucas Cranach d.æ. og G.D. Tiepolo samt møbler, porcelæn m.m.
Den russiske købmand Nikolaj Sinebrychoff (1786-1848), Pauls onkel, grundlagde i 1819 bryggeriet Sinebrychoff i Helsinki; med sine nuværende produktionsvirksomheder i Kerava og Pori blev det i 1999 et helejet datterselskab af Carlsberg Breweries.